Statsråden kan svare eit eintydig ja på spørsmålet. Det er god økonomi i å bruke samfunnet sine midlar til eit betre vegnett, både for å tryggje vegane og for å sikre ikkje minst næringslivet sine interesser og dei fastbuande. Representanten Bredvold har eit stort engasjement for dette. Han har stilt liknande spørsmål om E6 og trafikktryggleik tidlegare, og det er veldig bra. Eg har som statsråd eit sterkt søkjelys på dette. Regjeringa vil arbeide etter målsetjingane i Soria Moria-erklæringa om å auke rammene til vegbygging med 1 milliard kr. Det skal me følgje opp. Det som kanskje forundrar meg, er at det store engasjementet som Bredvold har no, og som han òg har hatt tidlegare, ikkje har vorte nedfelt i ei auka satsing i dei åra som Framstegspartiet hadde moglegheit til å påverke budsjettløyvingar og rammer. Det ville vore eit betre grunnlag for denne statsråden å begynne på om rammene hadde vore noko større då me starta.